Чупрене (община)

Община Чупрене се намира в Северозападна България и е една от съставните общини на област Видин.

География

Географско положение, граници, големина 
Общината е разположена в южната част на област Видин. С площта си от 327,316 km2 заема 4-то място сред 11-те общините на областта, което съставлява 10,72% от територията на областта. Границите ѝ са следните:
 на северозапад – община Белоградчик;
 на север – община Димово;
 на североизток – община Ружинци;
 на изток – община Чипровци, област Монтана;
 на югозапад – община Княжевац, Република Сърбия.
 на юг – община Пирот, Република Сърбия.

Релеф, води

Релеф 
Релефът на общината е предимно планиниски. Територията ѝ условно попада в две физикогеографски области на България – Западна Стара планина и Западния Предбалкан.

В Старопланинската физикогеографска област на територията на общината попадат части от три планини. Западния край на общината, на северозапад от долината на Чупренска река и Светиниколския проход се заема от югоизточните разклонения на Светиниколска планина. Западно от прохода, където се събират границите на Община Белоградчик, Община Чупрене и Република Сърбия се издига първенецът на планината връх Хайдушки камък (1721 m).

Между най-горните течения на реките Чупренска на северозапад и Лом на югоизток и държавната ни граница с Република Сърбия на югозапад в пределите на общината попадат най-северозападните и най-високи части на Чипровска планина. Тук на границата с Република Сърбия се издига първенецът на планината и най-високата точка на Западна Стара планина и на област Видин – връх Миджур (2168 m), разположен на около 10 km на юг-югозапад от село Горни Лом.

Районът между река Лом на северозапад и границата с Област Монтана на югоизток се заема от северозападните части на Язова планина. Тук на границата с Област Монтана, на около 6 km югоизточно от село Горни Лом е връх Горно Язово (1573 m).

Останалата около 1/3 част на общината се заема от нископланинските части на Западния Предбалкан. На север и североизток от село Чупрене, между Стакевска река (десен приток на Лом) на северозапад и река Лом на югоизток се простира част от предбалканския рид Ведерник. В тази са част ридът е прорязан от проломната долина на Чупренска река. Най-високата точка на рида в пределите на общината е 1027 m, разположена северозападно от село Върбово. Най-североизточната част на общината, източно от река Лом и северно от Язова планина се заема от крайните северозападни разклонения на друг предбалкански рид – Широка планина с максимална височина в пределите на общината 715 m, разположена източно от село Долни Лом.

В най-североизточния край на общината, в близост до махала Фалковец, в коритото на р. Лом се намира най-ниската точка на общината – 219 m н.в.

Води 
Цялата територия на общината попада във водосборния басейн на река Лом. Тя води началото си от северното подножие на връх Миджур, тече в северна посока и на около 4 km северно от село Средогрив при устието на левия си приток Стакевска река напуска пределите на общината. Друга важна водна артерия е Чупренска река. Тя извира от Чипровска планина източно от Светиниколския проход, спуска се на североизток до село Чупрене, където образува малко долинно разширение, проломява рида Ведерник и на около 3 km североизточно от село Пролазница се влива отдясно в Стакевска река (ляв приток на Лом).

Населени места в община Чупрене

Административно-териториални промени 
 Реш. МС № 678/обн. ДВ бр.67/31.08.2012 г. – заличава с. Бостаните.

Население

Население по възрастови групи

Етнически състав 

Етническа група от общо 1876 самоопределили се (към 2011 година):

 българи: 1573
 цигани: 300
 други: 0
 неопределени: 0

Транспорт 
През общината преминават частично 2 пътя от Републиканската пътна мрежа на България с обща дължина 35,7 km:
 участък от 11,8 km от Републикански път III-102 (от km 30,1 до km 41,9);
 последният участък от 23,9 km от Републикански път III-114 (от km 48,7 до km 72,6).

Топографска карта

Източници

Външни препратки 
 Официална страница на община Чупрене
 Информационен портал на община Чупрене

 
Чупрене